**6. a**

Dragi moji šestošolci,

se tudi vam toži po rednem šolskem delu, sošolcih, odmorih, tudi po učiteljih, ki se vam včasih zdimo sitni? Tudi jaz vas vse pogrešam. Očitno pa bomo morali še malo zdržati ☺ pri delu na daljavo.

Hvala vsem, ki kaj napišete ali pošljete; tako laže spremljam vaše delo. Upam, da ga ni preveč. Poglejmo, kaj vas čaka ta teden ... Ker boste preverjali svoje znanje, je danes mojega pisanja manj.

Še enkrat pa bi rada ponovila: ali glagol poimenuje dejanje, stanje ali dogajanje, za vas ni pomembno in tega ne bom ne preverjala ne ocenjevala. Hkrati bom sedaj upoštevala, da so strani v mojem DZ očitno drugačne kot jih imate vi. Upam, da bodo od sedaj naprej strani točne. ☺

NAVODILA ZA DELO

* Kaj je glagol, sedaj že kar dobro veste. Tudi to, kako se vprašamo po njem in da mu določimo osebo, število in čas. Kako pa to res obvladate?

V delovnem zvezku imamo na straneh 50–54 (v prejšnji izdaji 48–52) podpoglavje Preveri svoje znanje. Reševanje teh nalog nam bo dokazalo, kako je z našim znanjem. Predlagam, da si delo razdelite v dva dela in ne rešujete vsega v enem zamahu.

Rešite naloge, jih preverite po rešitvah (glej spodaj) in se nato samoocenite, kot vam piše v DZ.

Dodatna navodila: NI potrebno rešiti 3. b-naloge; pri 6. nalogi samo popravite napake; prepis ni potreben. 7. c-nalogo naredite ustno.

Če uspete za vajo še kaj spregati, toliko bolje!

*Ker ste morali biti pri poglavju Preveri svoje znanje zelo zbrani in ste imeli veliko dela, je to za ta teden vse! Če se vam da, lahko spregate poljuben glagol v vseh treh časih in mi pošljete, da vam še jaz povem, kako vam gre. Rada bi videla tudi vaš zapis 9. naloge, če boste uspeli poslati. Mogoče vam bo ostalo kaj časa za branje za zabavo – saj temu je branje tudi namenjeno! Lahko mi pišete in predlagate, kaj še neprebranega iz berila naj bi obravnaval celoten razred.*

*Lepo vas pozdravljam, pazite nase,*

*vaša ga. Mojca*

*Rešitve*

***PREVERI SVOJE ZNANJE***

***1. naloga:***

***a)*** *Otrokom in mladostnikom, ki se bodo znašli v bolnišnici, bo bolnišnična šola omogočila, da se bodo lahko učili. Tako bo vsak od bolnih otrok zamudil čim manj snovi, ki jo sošolci obravnavajo v matični šoli. Ponudili jim bodo individualno učno pomoč pri posameznih predmetih. Bolnišnično delo se bo razlikovalo od tistega v običajni šoli. Bolni šolar bo pridobival le najpomembnejša znanja in spretnosti. Zato učitelji učne ure skrbno načrtujejo. Če bo otrok ostal v bolnišnici dalj časa, bodo program uskladili z matično šolo.*

***b)*** *se bodo znašli, se bodo učili,**ponudili bodo, bodo uskladili*

***c)*** *V besedilu so tudi glagoli v 3. osebi ednine.*

***č)*** *bo omogočila: bova omogočila; bo zamudil: bodo zamudili; se bo razlikovalo: se boš razlikoval/-a; bo pridobival: bosta pridobivala*

***2. naloga:***

*Učence 6. razreda bo obiskal zobozdravnik.*

*Povedal jim bo o boleznih zob in dlesni.*

*Mojca bo poslušala zdravnikovo predavanje z velikim zanimanjem.*

*Maj in Vid sta se smejala nekaterim sošolčevim pripombam.*

*Mojca je rekla po predavanju: »Zvedela sem veliko koristnega.«*

*Učenci so obljubili, da si bodo redno umivali zobe.*

***3. naloga:*** *Upam, da ste glagole podvijugali.*

***a)*** *Nekega dne sem se s sosedo peljal v dvigalu. En teden pred srečanjem sem imel vročino, zato nisem šel v šolo. Veselil sem se, ker bom sam doma.*

*Starši so me opozorili, da lahko v nujnem primeru pozvonim tudi pri sosedi. Nato sem šel v posteljo. Nenadoma sem se ves prepoten prebudil. Sredi noči sem vstal in šel eno nadstropje višje in pozvonil pri sosedi. Ničesar nisem rekel, le obrnil sem se in šel nazaj v posteljo. Oči mi je rekel, da me je nosila luna. Nisem mu verjel.*

***4. naloga:***

*je kuhala: pret., kuha, bo kuhala*

*bodo pohiteli: prih., pohitijo, so pohiteli*

*odpeljem: sed., sem odpeljal/-a, bom odpeljal/-a*

*sta prosila: pret., prosita, bosta prosila*

*bova potrebovali: prihodnjik/prih., potrebujeva, sva potrebovali*

*želita: sed., sta želela/-li, bosta želela/-li*

*bo odpotoval: prih., odpotuje, je odpotoval*

*smučamo: sed., smo smučali/-e, bomo smučali/-e*

*smo popravili: pret., popravimo, bomo popravili*

***5. naloga:***

*Iva in Mojca bosta po pouku ponavljali angleščino. Mama bo zamudila jutrišnji sestanek. Oče in jaz bova tekla po zasneženih gozdnih poteh. Sosedova otroka bosta že kmalu brala zgodbice, napisane z velikimi tiskanimi črkami. Čeprav se mu sošolci posmehujejo, bo postal dimnikar. »Z Vidom bosta/bova šla nabrusit sekiro,« mi je povedal oče. Bila sem vesela, ker se bom pri tabornikih naučila raznih veščin. Pri sosedovih bo psica povrgla mladiče.*

***6. naloga:*** *~~najdli~~  našli; ~~imaste~~ imate; bosta ~~zalile~~ bosta zalili; napaka pri samostalniku ~~hišo~~ hiše; ~~grete~~ greste*

***7. naloga: a)*** *podvijugani glagoli: vzamemo, peče, greva, vedo, stanujem, pojejo*

***b)*** *Z navedeno trditvijo se ne strinjam, saj so vsi glagoli res v istem času (v sedanjiku), medtem ko so v različnih osebah (v 1. in 3. osebi) ter v različnih številih (v ednini, dvojini in množini). ODGOVOR V TEM SMISLU.*

***c)*** *Ustno: Na pot bomo vedno vzeli preveč stvari. Pri sosedovih bo babica vsak dan pekla okusne piškote. S prijateljem bova šla popoldne v gozd po borovnice. Ljudje bodo o njenih težavah marsikaj vedeli. Stanoval/stanovala bom v majhni hišici na koncu vasi. Vsako jutro bodo otroci na poti v šolo peli Kekčevo pesem.*

***8. naloga:***

***a)*** *? Po želji ali pa enostavno napišete ?*

***b)*** *Izpisana mora biti celota, ne le del glagola.*

*Glagoli v sedanjiku: ima, skopa, zmasira, poskrbi, ostane, želimo, se vede, mislim, (ne) ve, je, zdravijo, so*

*Glagoli v pretekliku: se je posušila, je izgubil, je ostal, postal je, je ostal, je dejal*

*Glagoli v prihodnjiku: ne bodo izpustili, ne bodo pomagali, spustili bomo, bo*

***c)*** *Prav tako pa je izgubil tudi vse bodice. bo izgubil*

*Še vedno se vede kot jež. se je vedel*

*Želimo mu čimprejšnje okrevanje. želeli bomo*

*Spud je ostal zaradi manjkajočih bodic brez zaščite pred mrazom. ostane*

*Poleg ježev so pogosti »bolniki« tudi jazbeci, lisice in ranjene ptice. so bili*

***9. naloga:***

*Zapisan je en primer; tudi druge rešitve so možne, zato mi pošljite v pregled, če le lahko.*

*Največ prebivalcev se je cepilo v Ljubljani, in sicer 17.896 ljudi, najmanj pa v Ravnah (3.341 prebivalcev). V Novi Gorici se je cepilo 1.868 zdravih ljudi in so tako zasedli 7. mesto. V Kopru so se cepljenja udeležili v večjem številu kronični bolniki in nosečnice, in sicer se jih je cepilo*

*2.749, medtem ko se je zdravih ljudi cepilo 2.271. Na cepljenje so se v večini krajev v večjem številu odzvali kronični bolniki, izjema pa je Ljubljana, kjer se je cepilo več zdravih ljudi. V Ljubljani, Mariboru in Celju je največje število cepljenih prebivalcev zato, ker imajo ti kraji tudi največje število prebivalcev v Slovenijo.*